Boek: 'Die geheim van die bloedsteen' | Maroela Media
Zenno, 'n gewone seun van Benoni, beland een middag ná skool in sy professor-oom se kantoor in 'n tydgleuf wat hom na Pompeji in die antieke Romeinse Ryk neem. Hier dreig die Alveoli-draak om by die vulkaan Vesuvius uit te breek en die hele stad te verwoes en Zenno hoor dat hy 'n afstammeling van Vulcanus, die Romeinse god van vuur, is. Om Pompeji van algehele verwoesting te red moet Zenno saam met die kinders van ander Romeinse gode, Minerva, die godin van wysheid, Mars, die god van oorlog, en Venus, die godin van liefde, werk.
Die geheim van die bloedsteen is die eerste boek in die Kinders van die gode-reeks.
Antoinette Venter woon saam met haar man, skoonma en vierpotige kinders in die vriendelike kusdorp Jeffreysbaai. Stories fassineer haar van kindsbeen af. Dit verskaf haar groot vreugde om dit te lees én uit te dink. Met Die geheim van die bloedsteen maak Venter haar debuut as kinderboekskrywer.
Theodore Key is 'n vryskut-illustreerder van Kaapstad. Hy het 'n graad in grafiese ontwerp aan die Universiteit van Pretoria behaal en doen illustrasies vir kinderboeke, advertensieveldtogte, tydskrifte en koerante. Wanneer hy nie besig is om te teken nie, swem hy in die see, lees boeke oor diere en geskiedenis of speel met sy kat.